O‘zbekistonda ayrim ijtimoiy tarmoqlardan foydalanish rasman cheklandi

O‘zbekiston qonuniga zid ravishda faoliyat yuritayotgan ayrim ijtimoiy tarmoqlardan foydalanish mamlakat hududida cheklandi. Bu haqda “O‘zkomnazorat” “Daryo”ga xabar qildi.

Qayd etilishicha, qonun talablariga zid ravishda O‘zbekiston Respublikasi fuqarolarining shaxsga doir ma’lumotlariga ishlov berayotgan ijtimoiy tarmoqlardan foydalanish cheklandi
 O‘zbekistonda TikTok va Twitter’ning ochilishi sekinlashdi. O‘zbekiston rasmiylari avvalroq bu servislarni ogohlantirgan edi
O‘zbekiston Respublikasi “Shaxsga doir ma’lumotlar to‘g‘risida”gi qonunining 27-1-moddasi talablariga zid ravishda O‘zbekiston fuqarolarining shaxsga doir ma’lumotlariga ishlov berilayotgani uchun ayrim ijtimoiy tarmoqlar 2021-yil 2-iyuldan “Shaxsga doir ma’lumotlar subyektlari huquqlarini buzuvchilar reyestri”ga kiritildi va Internet tarmog‘ida mazkur resursdan O‘zbekiston hududida foydalanish o‘rnatilgan tartibda, aniqlangan kamchiliklar bartaraf etilgunga qadar cheklandi.
Avvalroq may va iyun oylarida “O‘zkomnazorat” matbuot xizmati “VKontakte”, Twitter, WeChat, Skype va TikTok servislari ma’muriyatlariga “Shaxsga doir ma’lumotlar to‘g‘risida”gi qonunning 27-1-moddasi talablarga rioya etilishini ta’minlash choralarini ko‘rish yuzasidan ko‘rsatmalar berganini ma’lum qilgan edi. Ushbu modda (“O‘zbekiston fuqarolarining shaxsga doir ma’lumotlariga ishlov berishning alohida shartlari”) qonunga 2021-yil 14-yanvardagi qonun bilan kiritilgan bo‘lib, uning amal qilishi 2021-yil 15-apreldan boshlangan edi.